Նշենք, որ Գարի Քյոսայանը ծնվել է Երեւանում։ Ավարտելով Երեւանի Կոմիտասի անվան կոնսերվատորիան` նա՝ իբրեւ ջազային երաժիշտ, լայն ճանաչում է ձեռք բերում 1980 թ.-ին՝ Մոսկվայում Համաշխարհային երիտասարդական ֆորումի փառատոնային ծրագրում ելույթ ունենալուց հետո: 1988-2003 թթ. երաժիշտը բնակվում եւ ստեղծագործում էր Լոս Անջելեսում (ԱՄՆ): ԱՄՆ-ում ապրած տարիներին ղեկավարել է մի շարք ջազ ակումբներ: 1990 թ. իր հիմնադրած համույթը` «Gary Kesayan Jazz Quartet»-ը դառնում է «Ֆլոր դը Վին» (Փասադենա) անվանի ջազ-ակումբի առաջատար կոլեկտիվը եւ համերգներ է ունենում տարբեր երկրներում: 1998 թվականին Գարին եւ նրա քառյակը երգչուհի Մարթին Իլոնի հետ առաջին անգամ համերգներով այցելեցին Երեւան: 2005 թ. կոմպոզիտորը կրկին Երեւան է հրավիրում քառյակի երաժիշտներին` Իլեն Գիբսի հետ, եւ ներկայացնում է հիանալի շոու, որին ներկա էր լեգենդար երգիչ Շառլ Ազնավուրը։ Վերջին տարիներին Գարի Քյոսայանը բնակվում է Հայաստանում, պարբերաբար հանդես գալիս հետաքրքիր նախագծերով: